Απόφαση της Επιτροπής

της 27ης Μαρτίου 2002

για την αναστολή της διάθεσης στην αγορά και της εισαγωγής ζελέ ζαχαροπλαστικής που περιέχει την πρόσθετη ύλη τροφίμων E 425 konjac

[κοινοποιηθείσα υπό τον αριθμό Ε(2002) 1283]

(Κείμενο που παρουσιάζει ενδιαφέρον για τον ΕΟΧ)

(2002/247/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

την συνθήκη για την ίδρυση της Ευρωπαϊκής Κοινότητας,

τον κανονισμό (EΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων(1), και ιδίως το άρθρο 53 παράγραφος 1,

Εκτιμώντας τα ακόλουθα:

(1) Σύμφωνα με το άρθρο 53 παράγραφος 1 του κανονισμού (EΚ) αριθ. 178/2002 η Επιτροπή μπορεί να αναστείλει τη διάθεση στην αγορά ή τη χρήση των τροφίμων που ενδέχεται να αποτελεί σοβαρό κίνδυνο για την ανθρώπινη υγεία, όταν ο κίνδυνος αυτός δεν μπορεί να αναχαιτιστεί αποτελεσματικά με τα μέτρα που λαμβάνονται από τα ενδιαφερόμενα κράτη μέλη.

(2) Στο παράρτημα IV της οδηγίας 95/2/EΚ του Ευρωπαϊκού Κοινοβουλίου και του Συμβουλίου, της 20ής Φεβρουαρίου 1995, για τα πρόσθετα τροφίμων πλην των χρωστικών και των γλυκαντικών(2) επιτρέπεται η χρήση της πρόσθετης ύλης τροφίμων E 425 konjac σε τρόφιμα υπό ορισμένες συνθήκες.

(3) Ορισμένα κράτη μέλη και τρίτες χώρες έχουν λάβει μέτρα για την προσωρινή απαγόρευση της διάθεσης στην αγορά ζελεδομπουκιτσών που περιέχουν E 425 konjac, επειδή προκάλεσαν το θάνατο ορισμένων παιδιών σε τρίτες χώρες από πνιγμό. Η Επιτροπή ενημερώθηκε σχετικά με τα μέτρα αυτά.

(4) Ορισμένοι κατασκευαστές ζελεδομπουκιτσών αναγνωρίζουν τον κίνδυνο για την υγεία του ανθρώπου με την τοποθέτηση προειδοποιητικού σήματος στη συσκευασία του τροφίμου με το οποίο επισημαίνεται ο κίνδυνος ιδίως για παιδιά και ηλικιωμένους.

(5) Η Ευρωπαϊκή Επιτροπή εξέτασε τις πληροφορίες που έδωσαν τα κράτη μέλη από κοινού με τη μόνιμη επιτροπή για την τροφική αλυσίδα και την υγεία των ζώων.

(6) Με βάση τις πληροφορίες που παρείχαν τα κράτη μέλη τα οποία έλαβαν μέτρα σε εθνικό επίπεδο, προέκυψε το πόρισμα ότι οι ζελεδομπουκίτσες που περιέχουν E 425 konjac αποτελούν κίνδυνο που απειλεί τη ζωή. Εκτός από το σχήμα και τo μέγεθός τους, οι χημικές και φυσικές ιδιότητες του konjac είναι η αιτία για την οποία οι αποτελούν σοβαρό κίνδυνο για την ανθρώπινη υγεία.

(7) Στην παρούσα περίπτωση, η προειδοποίηση με την επισήμανση δεν επαρκεί για την προστασία της υγείας του ανθρώπου, ιδίως των παιδιών.

(8) Είναι αναγκαίο να ληφθούν μέτρα σε ολόκληρη την Κοινότητα για την παροχή της δέουσας προστασίας στην ανθρώπινη υγεία, λόγω της ανισότητας των μέτρων που έλαβαν ορισμένα κράτη μέλη και του γεγονότος ότι άλλα κράτη μέλη δεν έχουν λάβει κανένα μέτρο.

(9) Εάν επιβάλλεται η αναστολή της διάθεσης στην αγορά ζελεδομπουκιτσών που περιέχουν konjac και της χρήσης konjac σε ζελεδομπουκίτσες και της εισαγωγής ζελεδομπουκιτσών που περιέχουν konjac για την προστασία της υγείας του ανθρώπου. Επιπλέον, κάθε άλλο ζελέ ζαχαροπλαστικής που περιέχει konjac και η χρήση konjac σε τέτοιου είδους προϊόντα πρέπει να ανασταλεί, εφόσον μπορεί να ενέχει τον ίδιο κίνδυνο όπως και οι ζελεδομπουκίτσες.

(10) Η Επιτροπή θα προτείνει στο Ευρωπαϊκό Κοινοβούλιο και στο Συμβούλιο τροποποίηση της οδηγίας 95/2/EΚ για τα πρόσθετα τροφίμων πλην των χρωστικών και των γλυκαντικών προκειμένου να τροποποιηθεί η έγκριση της χρήσης του E 425 konjac σύμφωνα με την παρούσα απόφαση.

(11) Η Επιτροπή θα εξετάσει κατά πόσο υπάρχει ανάγκη να ληφθούν περαιτέρω μέτρα για την αντιμετώπιση του κινδύνου πνιγμού που ενδέχεται να προέρχεται από τη γενική χρήση παραγόντων ζελατινοποίησης σε ζελέ ζαχαροπλαστικής και θα υποβάλει, εάν χρειάζεται, αντίστοιχες προτάσεις.

(12) Tα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπή για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η διάθεση στην αγορά ζελέ ζαχαροπλαστικής, συμπεριλαμβανομένων και των ζελεδομπουκιτσών, που περιέχει E 425 κonjac: i) κόμμι κonjac ii) γλυκομανάνη κonjac αναστέλλεται.

2. Η χρήση E 425 κonjac: i) κόμμι κonjac ii) γλυκομανάνη κonjac στο ζελέ ζαχαροπλαστικής, συμπεριλαμβανομένων και των ζελεδομπουκιτσών, αναστέλλεται.

3. Η εισαγωγή ζελέ ζαχαροπλαστικής, συμπεριλαμβανομένων και των ζελεδομπουκιτσών, που περιέχει E 425 κonjac: i) κόμμι κonjac ii) γλυκομανάνη κonjac αναστέλλεται.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 27 Μαρτίου 2002.

Για την Επιτροπή

David Byrne

Μέλος της Επιτροπής

(1) ΕΕ L 31 της 1.2.2002, σ. 1.

(2) ΕΕ L 61 της 18.3.1995, σ. 1.